Kimiyyar Sararin Samaniya a Sawwake (3) | TASKAR BABAN SADIK
Kimiyya Sararin Samaniya
March 20, 2017 March 20, 2017 Baban Sadik 1 Comment Astronomy, Dr. Adnan Abdulhamid, Kimiyya, Sararin Samaniya, Why Astronomy
Ci gaban fassarar littafin Dakta Adnan Abdulhamid mai suna: “Why Astronomy?”
Al-Kur’ani mai girma a cike yake da tsarin nazari kan sammai. Ga ayoyi nan birjik masu kiran dan Adam zuwa yin dubi da izna da tunani cikin halittun sararin samaniya don ganin irin kawa da kuma kimtsin da Allah ya yi musu. Bucaille (1976:135-151) ya gano ayoyi sama da hamsin cikin Kur’ani masu magana kan halittun da ke sararin samaniya da duniyar ma gaba daya. A karshe yake cewa:
“A nan ma, ba karamin abin sha’awa bane, musamman idan aka gwama bayanan da Kur’ani ya yi da bayanan Kimiyyar Zamani a bangare daya, da kuma bayanan da ko kadan ba a hada su da tunanin mutumin da yayi rayuwa shekaru dubu daya da dari hudu da suka gabata, a daya bangaren.”
Ba ma Ilimin Sararin samaniya kadai ba, hatta Ilimin Duniya a dunkule (Cosmology) ma musulunci ya sanshi. Shi ne ilmin da ya kumshi halittar duniya gaba daya da dukkan abin da ke cikinta. Shi ne dadadden nau’in kimiyyar da manyan littattafan sama guda uku suka karantar: Attaura, da Linjila da kuma Kur’ani.
Kur’ani mai girma ya tabbatar cikin ayoyi masu dinbin yawa cewa, halittar duniya baki daya aya ce da ke nuna samuwar Ubangiji. Bayan haka, ni’ima ce cikin ni’imomin da Ubangiji ya bai wa bayinsa. Kur’ani ya tabbatar da cewa duniya gaba dayanta an halicce ta ne da gaskiya, ba don wargi ko wasa ba. Don haka, koyon Ilmin Sararin Samaniya, wanda yana daya daga cikin nau’in ilmin kimiyya, ba abu bane na wasa; hanya ce ta koyon tarbiyya da imani. In kuwa haka ne, wajibi ne duk mai koyonsa ya kyautata manufa da niyyarsa.
Sai bayan na girma ne na ci karo da littattafan tarihin musulunci masu dauke da bayanai kan gudunmawar da Malaman musulunci suka bayar wajen ci gaban fannin Ilmin Sararin Samaniya. Wannan ci gaba kuwa ya samo asali ne ta hanyar Malaman musulunci da suka yi rayuwa a kasashen Larabawa, da kuma wadanda suka rayu a daular Andalus tun cikin karni na takwas miladiyya, a birnin Kodoba (Townson, 1973:12). Duk da haka, tarihi ya nuna cewa Ilmin Sararin Samaniya ya samo asali ne daga Jazirar Larabawa.
Malaman musulunci masana Kimiyya sun kwankwadi ilmin fannin Sararin Samaniya ne daga zamanin da ya biyo zuwan musulunci; musamman daga birnin Mesopotamia, da daular Fasha, da Indiya, da kuma daular Sin, wadanda suka kware cikin wannan fanni na Ilmin Sararin Samaniya. Wadannan dauloli da suka yi zamani kafin zuwan musulunci sun yi amfani ne da Ilmin Taurari da kuma jabun ilmin sararin samaniya. Har wa yau, Malaman Musulunci sun fara amfani ne da kayayyakin binciken sararin samaniya na da, wadanda aka gada daga daulolin Indiya da Sin. Aristatalis ne ya fara yin sharhi kan rubuce-rubucen babban malamin falsafalan nan na daular Girka – wanda ya yi da’awar cewa dukkan taurari suna tsaye ne daura da wannan duniya, kuma ba su motsawa. Bayan shi kuma sai Fakhr Al-Din al-Razi, wanda yayi zamani a karni na goma sha uku. Al-Razi ya tabbatar da cewa babu dalili cikin wannan zance na Aristatalis da ke cewa taurari ba su motsawa (Al-Faruqi, 1986:332).
Za mu ci gaba)
← Kimiyyar Sararin Samaniya a Sawwake (2)
Kimiyyar Sararin Samaniya a Sawwake (4) →
Kimiyyar Lantarki a Sawwake (3)
Mazan Jiya Da Yau…(2)
Ruwa da Yanayin Samuwarsa
One thought on “Kimiyyar Sararin Samaniya a Sawwake (3)”
ALLAH YASAKAMA DA ALHERI,DON ALLAH INASON SANIN GIDAJEN YANAR GIZO DA AKE NEMAN ILLIMI